KAIŠIADORIŲ RAJONO SAVIVALDYBĖS TARYBA

SPRENDIMAS

DĖL KAIŠIADORIŲ RAJONO SAVIVALDYBĖS NARKOTIKŲ, TABAKO, ALKOHOLIO KONTROLĖS KOMISIJOS NUOSTATŲ PATVIRTINIMO

2025 m. kovo 27 d. Nr. V17E-65

Kaišiadorys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, 22 straipsnio 2 dalimi, Kaišiadorių rajono savivaldybės tarybos veiklos reglamento, patvirtinto Kaišiadorių rajono savivaldybės tarybos 2023 m. kovo 30 d. sprendimu Nr. V17E-62 „Dėl Kaišiadorių rajono savivaldybės tarybos veiklos reglamento patvirtinimo“, 26 punktu ir atsižvelgdama į Pavyzdinius savivaldybių narkotikų kontrolės komisijų nuostatus, patvirtintus Lietuvos Respublikos Vyriausybės 2003 m. balandžio 8 d. nutarimu Nr. 416 „Dėl Pavyzdinių savivaldybių narkotikų kontrolės komisijų nuostatų patvirtinimo“, Kaišiadorių rajono savivaldybės taryba n u s p r e n d ž i a:

1.	Patvirtinti Kaišiadorių rajono savivaldybės narkotikų, tabako, alkoholio kontrolės komisijos nuostatus (pridedama).

2.	Pripažinti netekusiu galios Kaišiadorių rajono savivaldybės tarybos 2016 m. lapkričio 24 d. sprendimą Nr. V17-312 „Dėl Kaišiadorių rajono savivaldybės narkotikų kontrolės komisijos nuostatų patvirtinimo“.

Savivaldybės meras	Šarūnas Čėsna

PATVIRTINTA

Kaišiadorių rajono savivaldybės tarybos

2025 m. kovo 27 d. sprendimu Nr. V17E-65

KAIŠIADORIŲ RAJONO SAVIVALDYBĖS NARKOTIKŲ, TABAKO, ALKOHOLIO KONTROLĖS KOMISIJOS NUOSTATAI

I SKYRIUS

BENDROSIOS NUOSTATOS

1.	Kaišiadorių rajono savivaldybės narkotikų, tabako, alkoholio kontrolės komisija (toliau – NTAK komisija) yra nuolatinė komisija, koordinuojanti narkotikų, tabako ir alkoholio vartojimo prevencijos ir kontrolės bei žalos mažinimo žmonių sveikatai veiksmus Kaišiadorių rajono savivaldybėje (toliau – Savivaldybė).

2.	NTAK komisija savo darbe vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, Savivaldybės tarybos sprendimais ir šiais nuostatais.

3. NTAK komisijos darbas grindžiamas kolegialiu klausimų svarstymu, asmenine NTAK komisijos narių atsakomybe už NTAK komisijos kompetencijai priskiriamų klausimų svarstymą ir sprendimų priėmimo nešališkumą.

4. NTAK komisijos veiklą techniškai aptarnauja Kaišiadorių rajono savivaldybės administracija.

5. NTAK komisijos nuostatus tvirtina Savivaldybės taryba. Šie nuostatai gali būti pakeisti ar pripažinti netekusiais galios Savivaldybės tarybos sprendimu.

II SKYRIUS

NTAK KOMISIJOS UŽDAVINIAI IR FUNKCIJOS

6. Pagrindinis NTAK komisijos uždavinys – vykdant valstybės narkotikų, tabako, alkoholio kontrolės ir prevencijos politiką, koordinuoti narkotikų, tabako, alkoholio kontrolės ir prevencijos veiksmus Savivaldybėje.

7. Įgyvendindama savo pagrindinį uždavinį, NTAK komisija atlieka šias funkcijas:

7.1. bendradarbiauja su savivaldybių ir valstybės institucijomis, įstaigomis, nevyriausybinėmis ir tarptautinėmis organizacijomis narkotikų, tabako, alkoholio prevencijos, gydymo, reabilitacijos, narkotinių ir psichotropinių medžiagų vartojimo ir kontrolės klausimais, analizuoja iš šių institucijų gautą informaciją ir statistinius duomenis, susijusius su narkotikų, tabako ir alkoholio vartojimu, kontrole ir prevencija, nusikalstamomis veikomis ir kitais pažeidimais;

7.2. organizuoja su savivaldybės ir valstybės institucijoms bei įstaigoms pasitarimus, seminarus ir mokymus aktualiais narkotikų, tabako ir alkoholio kontrolės ir prevencijos klausimais;

7.3. pagal kompetenciją analizuoja gyventojų sveikatos būklės rodiklius;

7.4. vertina, kaip vykdomos narkotikų, tabako ir alkoholio kontrolės ir prevencijos priemonės gydymo, švietimo, socialinės rūpybos įstaigose, rūpinasi, kad sergantieji priklausomybe nuo narkotinių ir kitų psichotropinių medžiagų integruotųsi į visuomenę;

7.5. pagal kompetenciją teikia informaciją ir pasiūlymus narkotikų, tabako ir alkoholio kontrolės ir narkomanijos prevencijos klausimais Savivaldybės ir valstybės institucijoms, įstaigoms, visuomenės informavimo priemonėms, nevyriausybinėms organizacijoms;

7.6. pagal kompetenciją rengia Savivaldybės narkotikų, tabako ir alkoholio kontrolės ir prevencijos Savivaldybėje priemonių planą, vykstančių procesų analizę, veiklos ataskaitą;

7.7. pagal kompetenciją svarsto gautus gyventojų ar kitų institucijų prašymus ir pasiūlymus, susijusius ne tik su narkotikų, tabako ir alkoholio prieinamumo mažinimu, bet ir narkotikų, tabako ir alkoholio kontrolės ir prevencijos klausimais Savivaldybėje.

III SKYRIUS

NTAK KOMISIJOS TEISĖS

8. NTAK komisija turi teisę:

8.1. gauti informaciją, statistinius duomenis, ataskaitas iš Savivaldybės ir valstybės institucijų, įstaigų, nevyriausybinių organizacijų NTAK komisijos kompetencijai skirtais klausimais;

8.2. dalyvauti Savivaldybės ir šalies renginiuose, mokymuose narkotikų, tabako ir alkoholio kontrolės ir vartojimo prevencijos klausimais;

8.3. teikti siūlymus, rekomendacijas Savivaldybės tarybai, Savivaldybės administracijos direktoriui ir kitoms institucijoms NTAK komisijos kompetencijos klausimais;

8.4. kviesti į NTAK komisijos posėdžius Savivaldybės ir valstybės institucijų ir įstaigų vadovus, kitus ūkio subjektus sprendžiamoms problemoms nagrinėti;

8.5. bendradarbiauti su savivaldybių, valstybės ir kitų šalių institucijomis, keistis informacija, patirtimi, dalyvauti programose, mokymuose, projektuose.

IV SKYRIUS

NTAK KOMISIJOS SUDĖTIS

9. NTAK komisija sudaroma Savivaldybės tarybos sprendimu Savivaldybės tarybos kadencijos laikotarpiui.

10. NTAK komisija sudaroma iš Savivaldybės ir valstybės institucijų bei įstaigų pasiūlytų atstovų – ne mažiau kaip iš 10 narių. NTAK komisijos nariais gali būti Savivaldybės tarybos nariai, valstybės tarnautojai, darbuotojai, dirbantys pagal darbo sutartis, ekspertai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, visuomenės atstovai (Lietuvos Respublikoje įregistruotų viešųjų juridinių asmenų, išskyrus valstybės ar savivaldybės institucijas ar įstaigas, įgalioti atstovai), bendruomeninių organizacijų atstovai, kiti savivaldybės gyventojai.

11. NTAK komisijos pirmininku ir jo pavaduotoju Savivaldybės taryba gali skirti asmenis, turinčius aukštąjį išsilavinimą ir administracinio darbo patirtį. Savivaldybės taryba sudaro NTAK komisiją ir priima sprendimą dėl pirmininko ir pavaduotojo kandidatūrų. Savivaldybės taryba įgalioja NTAK komisijos pirmininką pasirašyti raštus NTAK komisijai kompetencijai skirtais klausimais.

12. NTAK komisijos įgaliojimai prasideda, kai į pirmą posėdį susirenka išrinkti NTAK komisijos nariai. Pirmojo posėdžio metu išrenkamas NTAK komisijos sekretorius. NTAK komisijos narių kadencijų skaičius nėra ribojamas.

13. Jei NTAK komisijos narys atsistatydina, yra atšaukiamas, negali eiti pareigų dėl ligos ar miršta ir NTAK komisijos kadencija nėra pasibaigusi, iki NTAK komisijos kadencijos pabaigos institucija ar organizacija, kurios atstovas atsistatydino, buvo atšauktas, negali eiti pareigų dėl ligos ar miršta, deleguoja naują narį.

14. Naują NTAK komisijos narį skiria Savivaldybės taryba.

V SKYRIUS

NTAK KOMISIJOS DARBO ORGANIZAVIMAS

15. Pagrindinė NTAK komisijos veiklos forma yra posėdis ir vyksta ne rečiau kaip 1 kartą per pusmetį. Taip pat NTAK komisijos posėdis gali būti sušaukiamas NTAK komisijos pirmininko iniciatyva arba jeigu to prašo ne mažiau kaip pusė NTAK komisijos narių.

16. NTAK komisijos posėdžiai gali vykti nuotoliniu būdu arba mišriuoju būdu. Posėdžių metu daromas garso ir vaizdo įrašas. Posėdžiai, išskyrus uždarus NTAK komisijos posėdžius, transliuojami tiesiogiai ir NTAK komisijos posėdžių garso ir vaizdo įrašai Dokumentų ir archyvų įstatymo nustatyta tvarka saugomi informacinėse laikmenose ir skelbiami viešai reglamento nustatyta tvarka savivaldybės interneto svetainėje. Spręsdami klausimus, susijusius su asmens sveikatos priežiūra, valstybės, tarnybos, komercine paslaptimi sudarančią, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusią informaciją ir (ar) teisės aktų, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusios informacijos, projektus, posėdžių garso ir vaizdo įrašai neviešinami ir NTAK komisijos nariai privalo laikytis medicinos etikos ir asmens medicininės paslapties konfidencialumo reikalavimų, socialinio darbo etikos, kitų principų, nežeminančių žmogaus orumo, ir bendrųjų etikos normų.

17. Jeigu NTAK komisijos pirmininko nėra, jo pareigas eina NTAK komisijos pirmininko pavaduotojas.

18. NTAK komisijos pirmininkas:

18.1. organizuoja NTAK komisijos darbą: šaukia posėdžius, nustato jų vietą ir laiką, tvirtina darbotvarkę;

18.2. pirmininkauja NTAK komisijos posėdžiuose, pasirašo posėdžio protokolus ir kitus būtinus dokumentus, susijusius su NTAK komisijos veikla;

18.3. prireikus duoda pavedimus kitiems NTAK komisijos nariams, organizuoja NTAK komisijos narių nusišalinimą.

19. NTAK komisijos posėdis yra teisėtas, jeigu jame dalyvauja daugiau kaip pusė visų NTAK komisijos narių. Sprendimai priimami atviru balsavimu, paprasta balsų dauguma. Apie tai turi būti pažymėta posėdžio protokole.

20. NTAK komisijos sprendimai priimami posėdyje dalyvaujančių komisijos narių balsų dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų už gauta tiek pat, kiek prieš, taip pat kai balsų už gauta tiek pat, kiek prieš ir susilaikiusių kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, lemia posėdžio pirmininko balsas. NTAK komisijos narys neturi balso teisės, jeigu svarstoma įstaigos / organizacijos, kurioje jis dirba, veikla.

21. NTAK komisijos nariams apie posėdį elektroniniu paštu turi būti pranešta ne vėliau kaip prieš 3 darbo dienas iki posėdžio. NTAK komisijos sekretorius kartu su posėdžio darbotvarke išsiunčia ir medžiagą numatomais svarstyti klausimais.

22. Jeigu NTAK kontrolės komisijos narys negali dalyvauti posėdyje, apie tai ne vėliau kaip prieš 1 darbo dieną iki posėdžio turi pranešti NTAK komisijos pirmininkui arba sekretoriui.

23. NTAK komisijos nariai, kurie nėra savivaldybės tarybos nariai, komisijų posėdžių metu atleidžiami nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jiems darbo vietą, taip pat už darbą savivaldybės tarybos sudaromose komisijose, kurių sudarymas nustatytas kitais įstatymais, jiems apmokant Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka.

VI SKYRIUS

BAIGIAMOSIOS NUOSTATOS

24. NTAK komisijos nariai savo pareigas atlieka visuomeniniais pagrindais.

25. NTAK komisija yra atskaitinga Savivaldybės tarybai. Kiekvieną metų pirmąjį ketvirtį NTAK komisija už savo veiklą atsiskaito Savivaldybės tarybai.

26. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

––––––––––––––––